সিলেট ক্রিকেট স্টেডিয়ামের সবচাইতে আকর্ষণীয় বিষয়টি হল ‘গ্রিন গ্যালারি’। দেশের প্রথম ও একমাত্র প্রাকৃতিক গ্যালারির মালিক এই স্টেডিয়ামটি। অস্ট্রেলিয়া, নিউজিল্যান্ড, দক্ষিণ আফ্রিকা কিংবা ইংল্যান্ডে কোনো কোনো ক্রিকেট ম্যাচে দেখা যায় সবুজ ঘাসের উঁচু মাঠে শুয়ে-বসে খেলা দেখছেন দর্শকরা। সেখানে নেই সচারাচর গ্যালারিতে বিদ্যমান থাকা কোনো চেয়ার। সিলেট স্টেডিয়ামের এই গ্রিন গ্যালারিটি ঠিক সেই আদলেই করা হচ্ছে। মাঠের পাশে থাকা একটি টিলাকে তৈরি করা হয়েছে প্রাকৃতিক গ্যালারি হিসেবে। সেখানে আবার দর্শকরা যেন আরাম করে বসতে পারেন সেই উদ্দেশ্যে সিঁড়ির ধাপের মতো কয়েকটি সারিও তৈরি করা হয়েছে। জয়দ্বীপের মতে, ‘এই গ্রিন গ্যালাটিতে হাজার দেড়েক দর্শক বসতে পারেন। তবে সংস্কার শেষে এরও ধারণক্ষমতাও বাড়ানো পরিকল্পনা রয়েছে।’ প্রাকৃতিক গ্যালারি হলেও বৃষ্টিতে মাটি ক্ষয়ের কারণে গ্যালারি ধসে পড়ার কোনো শঙ্কা নেই বলেও জানিয়েছেন তিনি। কেননা, এর প্রতিটি ধাপে ইট-কংক্রিকেটের ভিত্তি দেওয়া রয়েছে।